Forslag til Rådets forordning (EF, EKSF, Euratom) om ændring af finansforordningen af 21. december 1977 vedrørende De Europæiske Fællesskabers almindelige budget (98/C 149/11) KOM(1998) 206 endelig udg. - 98/0130(CNS)

(Forelagt af Kommissionen den 3. april 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 78h,

under henvisning til traktaten om oprettelse af Det Europæiske Fællesskab, særlig artikel 209,

under henvisning til traktaten om oprettelse af Det Europæiske Atomenergifællesskab, særlig artikel 183,

under henvisning til forslag fra Kommissionen,

under henvisning til udtalelse fra Revisionsretten,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

Det samråd, der foreskrives i Europa-Parlamentets, Rådets og Kommissionens fælleserklæring af 4. marts 1975, har fundet sted i et samrådsudvalg;

finansforordningen af 21. december 1977 vedrørende De Europæiske Fællesskabers almindelige budget (1), i det følgende benævnt »finansforordningen«, bør ændres som følge af Amsterdam-traktatens ikrafttræden den 2. oktober 1997, iværksættelsen af tredje fase af Den Økonomiske og Monetære Union og vedtagelsen af Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (2);

Amsterdam-traktaten indebærer ophævelse af protokol nr. 16 til traktaten om Den Europæiske Union, vedrørende den fælles organisationsstruktur for Det Økonomiske og Sociale Udvalg og Regionsudvalget;

i overensstemmelse med forordning (EF) nr. 1103/97 af 17. juni 1997 (3) om fastsættelse af visse bestemmelser vedrørende indførelsen af euroen skal enhver henvisning til ecuen erstattes af en henvisning til euroen i forholdet 1 EURO : 1 ECU; i overensstemmelse med forordning . . ./97 af . . . 1998 (4) om indførelsen af euroen skal valutaen for de deltagende medlemsstater fra den 1. januar 1999 være euroen;

i overgangsperioden (fra den 1.1.1999 til den 31.12.2001) skal enhver henvisning til euroen i denne forordning normalt læses som en henvisning til euroen som en valutaenhed således som omhandlet i artikel 2, andet punktum, i forordning . . ./97 af . . . 1998 (5);

på baggrund af Rådets vedtagelse af ovennævnte forordning (EF) nr. 1467/97 må der fastsættes en mekanisme, der sikrer, at indtægtsbeløb hidrørende fra medlemsstaternes betaling af de af Rådet pålagte økonomiske sanktioner fordeles mellem de deltagende medlemsstater, der ikke har et uforholdsmæssigt stort underskud, samtidig med at der sikres budgetmæssig klarhed i forbindelse med de nævnte transaktioner -

UDSTEDT FØLGENDE FORORDNING:

Artikel 1

Finansforordningen ændres som følger:

1. I artikel 4, stk. 2, andet afsnit, indsættes der efter første led et nyt led med følgende ordlyd:

»- renterne af de deponeringer og bøder, der er omhandlet i afsnit 4 i Rådets forordning (EF) nr. 1467/97 (¹)(¹) EFT L 209 af 2.8.1997, s. 6., i overensstemmelse med artikel 126a«.

2. Artikel 11 affattes således:

»Artikel 11

1. Budgettet opstilles i euro.

2. Euroen er den fælles valuta, der er defineret i rådets forordning (EF) nr. . . ./97 af . . . 1998 om indførelsen af euroen (²).

3. Medmindre andet fremgår af særlige bestemmelser som følge af anvendelsen af sektorspecifikke regler vedrørende enten fordringer eller udgifter, udtrykkes og gennemføres Fællesskabets rettigheder og forpligtelser i euro.

4. Omregning mellem euroen og valutaerne i de medlemsstater, der ikke har indført euroen, foretages til dagskursen; i behørigt begrundede undtagelsestilfælde kan dette princip fraviges i overensstemmelse med gennemførelsesbestemmelserne, jf. artikel 139.

(²) [EFT C 236 af 2.8.1997, s. 7.]«

3. Artikel 19, stk. 1, ændres således:

a) i første afsnit affattes andet led således:

»- sektioner, der er opdelt i indtægter og udgifter for Europa-Parlamentet, Rådet, Kommissionen, Domstolen, Revisionsretten, Det Økonomiske og Sociale Udvalg og Regionsudvalget.«

b) tredje afsnit bortfalder.

4. I artikel 19, stk. 5, erstattes ordet »ECU« af ordet »EURO«.

5. I artikel 20, nummer 3, første led, bortfalder udtrykket »Personalet i Det Økonomiske og Sociale Udvalg, Regionsudvalget og disses fælles organisatoriske struktur opføres særskilt i den sektion, hvorunder de hører«.

6. Artikel 22 ændres således:

a) i stk. 2 bortfalder andet afsnit;

b) i stk. 5 bortfalder andet afsnit.

7. I artikel 24, stk. 1, bortfalder punktummet »Det Økonomiske og Sociale Udvalg og Regionsudvalget udnævner efter fælles overenskomst en finansinspektør.«

8. I artikel 25, stk. 2, bortfalder punktummet »Det Økonomiske og Sociale Udvalg og Regionsudvalget udnævner efter fælles overenskomst en regnskabsfører.«

9. I artikel 26, stk. 2, andet afsnit, bortfalder udtrykket »- de to sidstnævnte hver for den del, der vedrører dem, og efter fælles overenskomst for så vidt angår den fælles organisatoriske struktur«.

10. I artikel 28a, stk. 1, indsættes efter udtrykket »pålagt af Kommissionen« udtrykket »eller Rådet«.

11. I artikel 31 erstattes ordet »ecu« af ordet »euro«.

12. I artikel 33, stk. 5, erstattes ordet »ecuen« af ordet »euroen«.

13. Artikel 35 affattes således:

»Artikel 35

Kommissionen sender én gang i kvartalet hver af de medlemsstater, der ikke har indført euroen, en oversigt over overførsler fra denne medlemsstats valuta til en anden og omvendt.«

14. I artikel 44, tredje led, erstattes ordet »ecu« af ordet »euro«.

15. I artikel 69 erstattes ordet »ecu« af ordet »euro«.

16. I artikel 111, stk. 2 og 3, erstattes ordet »ecu« af ordet »euro«.

17. I afsnit XI indsættes som ny del Ia:

»DEL Ia

BESTEMMELSER OM DE ØKONOMISKE SANKTIONER; DER ER OMHANDLET I AFSNIT 4 I RÅDETS FORORDNING (EF) Nr. 1467/97 (*)

Artikel 126a

Provenuet af de økonomiske sanktioner, der er omhandlet i afsnit 4 i Rådets forordning (EF) nr. 1467/97, opføres på budgettet som følger:

a) i oversigten over indtægter oprettes der en post til opførelse af hver af de økonomiske sanktioner, som Rådet pålægger en medlemsstat i overensstemmelse med afsnit 4 i Rådets forordning (EF) nr. 1467/97;

b) samtidig medfører opførelsen af sådanne beløb i oversigten over indtægter, at der under en post i oversigten over udgifter åbnes forpligtelses- og betalingsbevillinger, jf. dog artikel 28a. Disse bevillinger skal dække de tilbagebetalinger, der er omhandlet i artikel 16 i Rådets forordning (EF) nr. 1467/97.

(*) EFT L 209 af 2.8.1997, s. 6.«

Artikel 2

Denne forordning træder i kraft den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 356 af 31.12.1977, s. 1. Forordningen er senest ændret ved Rådets forordning (EF) nr. 2444/97 af 22. september 1997 (EFT L 340 af 11.12.1997, s. 1).

(2) EFT L 209 af 2.8.1997, s. 6.

(3) EFT L 162 af 19.6.1997, s. 1.

(4) [EFT C 236 af 2.8.1997, s. 7.]

(5) [EFT C 236 af 2.8.1997, s. 7.]